# 卷　一

## 头 痛 论

秦子曰：头痛头风，同一症也。头风者，头痛症中之症，方书以痛之久者为头风，暴起者为头痛。其词盖以头痛为外感，头风为内伤。愚意虽有新久之别，而外感内伤之分，不在此也。头痛头风，同归于痛而已，因于风者，名头风可也。伤寒门头痛，皆是三阳经表症，今在杂症门，虽分外感内伤，然三阳三阴，皆有头痛。

## 外 感 头 痛头 痛 论

 秦子曰：头痛头风，同一症也。头风者，头痛症中之症，方书以痛之久者为头风，暴起者为头痛。其词盖以头痛为外感，头风为内伤。愚意虽有新久之别，而外感内伤之分，不在此也。头痛头风，同归于痛而已，因于风者，名头风可也。伤寒门头痛，皆是三阳经表症，今在杂症门，虽分外感内伤，然三阳三阴，皆有头痛。

 头痛之症 初起不因内伤，忽尔头额作痛，沿门多病，大小传染，此外感岁运之气，所谓天行症也。若起居不谨，睡卧当风，冲寒冒雪，不因传染而病头痛，此外感六淫之邪，所谓人自感冒症也，若恶寒发热，头项巅脑发际作痛，太阳症也。咳哕烦心痞满，额前作痛，阳明症也。时寒时热，鬓边作痛，少阳症也。心疼烦闷头痛，痛连胲骨，少阴症也。干呕吐涎沫，痛在巅顶，厥阴症也。若头旋发热，有汗者，风痛也。恶寒发热，无汗者，寒痛也。夏令头痛，发热汗多口渴者，暑痛也。头重而痛，天阴则发，湿痛也。口干唇裂，烦躁便闭，燥痛也。暴厥昏倒，烦热不卧，火邪痛也。

 头痛之因 少阳之政，风胜乃摇，候乃大湿[4]，病头痛。又云阳明之复，咳哕烦心，病在膈中，头乃痛。太阳之胜，热反上行，头项脑户中痛。太阳之复，心痛痞满，头痛。太阴之政，腰脊头顶痛。又云太阴[5]在泉，湿淫所胜，病冲头痛，目似脱，项似拔，凡此皆岁运之加临，人在气交之中，潜受其气，搏于经络之中，则成天行头痛之症矣。若不因天行司政之气，自觉起居不慎，坐卧当风，风寒暑湿，入于经络，则成自感六淫之头痛也。

 头痛之脉 脉必浮大。浮缓伤风，浮紧伤寒。虚数者暑，洪数者热。寸大易愈，尺实难脱。

 头痛之治 宜详天行、自感，属何经所主。若在太阳经者，选奇方。在阳明经，清震汤。在少阳经，清空膏。在少阴经，独活细辛汤。在太阴经，苍术除湿汤。在厥阴经，头痛吐涎沫者，吴茱萸汤主之。因于风者，加风药；因于寒者，加热药；因于暑湿者，加凉燥之药；因于燥热者，加清润之药。运气加临，须详运气用药。又少阳头痛，耳前后脉涌有热，刺出其血，故余家秘治头痛，不按经穴，随其所痛之处而刺之，则不必出血而痛即减。此宗《内经》缪刺之法也。

 **选奇方**

 防风 羌活 黄芩 甘草

 因于风，倍加荆芥、防风；有寒，去黄芩，加川芎、细辛；有暑，加石膏、香薷；有湿，加苍术、白芷；有燥，加知母、石膏；有火，加黄连、山栀。

 **清震汤**

 升麻 苍术 干葛 甘草 鲜荷叶

 有风，加防风、荆芥；有寒，加川芎、细辛；有暑，加黄连、石膏；有湿，加白芷；有燥，加知母、石膏；火旺，加山栀、黄连。

 **石膏散**

 石膏 川芎 白芷 葛根

 为细末。

 **清空膏**

 柴胡 黄芩 黄连 甘草 川芎 羌活 防风

 有风，加荆芥，倍防风；有寒，去黄芩、黄连，加生姜、细辛；有暑，加石膏、黄连；有湿，加苍术、白芷；有燥，加知母、石膏；火旺，加山栀、黄连。

  **独活细辛汤**

 独活 细辛 川芎 秦艽 生地 羌活 防风 甘草

 有风，加荆芥，倍防风；有寒，加麻黄、桂枝；有暑，加黄芩、石膏；有湿，加苍术、白芷；有燥，加石膏、竹叶；火旺，加知母、黄柏。

 **苍术除湿汤**

 苍术 白术 厚朴 白茯苓 陈皮 甘草 半夏曲

 有风，加防风；有寒，加生姜；有暑，加黄芩；有湿，加川芎、白芷；有燥，加知母、石膏。

 **吴茱萸汤**

 吴茱萸 人参 大枣 生姜

### 内 伤 头 痛

 头痛之症 或在半边，或在两边；或痛二三日，或痛七八日，甚则数日之外；痛止仍如平人，偶一触犯，则痛立至。如气怯神衰，遇劳即痛，痛连鱼尾，此气虚痛也。五心烦热，时常牵引刺痛，此血虚痛也。口渴唇焦，二便赤涩，此积热痛也。恶心呕吐，此痰饮痛也。恼怒即发，痛引胁下，此肝火攻冲痛也。以上皆内伤之症也。

 头痛之因 或元气虚寒，遇劳即发；或血分不足，阴火攻冲；或积热不得外泄；或积痰留饮；或食滞中焦；或七情恼怒，肝胆火郁。皆能上冲头角，而成内伤头痛之症也。

 头痛之脉 空大乏神，的是气虚；若见细涩，方是血亏。或见洪数，膏粱积热。或见滑大，痰饮内结。两寸洪大，上焦有火。左关弦数，肝胆郁结。

 头痛之治 若气虚者，家秘和中汤。血亏者，家秘芎归汤。膏粱积热者，栀连平胃散。酒湿上冲，葛根解酲汤。积痰留饮者，半夏天麻汤、导痰汤。食积作痛者，平胃保和汤。肝胆有火者，清空膏、柴胡清肝饮、泻青汤。

 **家秘和中汤**

 人参 当归 黄芪 白术 广皮 甘草 升麻 柴胡 川芎 细辛

  **家秘芎归汤**

 当归 川芎 生地 连翘 细辛 蔓荆子

 **栀连平胃散**

 苍术 厚朴 广皮 甘草 山栀 黄连

 **葛根解酲汤**

 葛根 葛花 砂仁 木香 陈皮 白茯苓 猪苓 泽泻 人参 神曲 白术 白豆蔻 青皮 川黄连

 **天麻二陈汤**

 半夏 白茯苓 广皮 甘草 天麻

  **导痰汤**

 南星 枳壳 半夏 白茯苓 广皮 甘草

 **平胃保和汤**

 苍术 厚朴 广皮 甘草 莱菔子 山楂 麦芽 神曲 连翘

  **清空汤**

 柴胡 黄芩 黄连 甘草 川芎 羌活 防风

 **柴胡清肝饮**

 柴胡 白芍药 山栀 黄芩 丹皮 当归 青皮 钩藤 甘草

 **泻青汤** 家秘清肝胆风热。

 当归 龙胆草 川芎 山栀 羌活 防风 黄芩